تربيت وكبرت كبياع وشراي مع الواليد ، وشحال من مرة مشات لينا السلعة ، وجوج مرات الأب ديالي كان مشالي هراس المال كامل مرة ف 86 و مرة ف99، وكيتسلف وكبعاود يبدى من الزيرو ، ومحنة البدء من الصفر عشتها معاه فالمرة التانية ، كنا كنحسوا باليأس بالغضب حيث نوع ديال العمل ديالنا فيه خرق للقانون وملي كتمشي لينا السلعة فراه القانون كيتطبق علينا ، ولكن فوقاش كنا كنحسوا بالحكرة ، ملي مكيتطبقش القانون على كولشي ، وملي كيولي يتطبق عليك القانون حسب مزاج رجل السلطة ، واش كاعي واش لا ، واش كيعرفك أو لا ، واش الرشوة لي عطيتي كافية ، هنا كتحس براسك محكور ومواطن من الدرجة السابعة لأنك القوت اليومي ديالك ضمانه مرتابط بمزاج أفراد وبسلطويتهم. تاواحد مكره أنه يمارس عمل أو مهنة تطون بعيدة على المخاطر ، وماتعطيش فرصة لشي واحد فين يبتزك أو يصادر السلعة ديالك ، تاواحد مكره يخدم خدمة كتحتارم القانون ، ولكن كيفاش بالنسبة للمنسيين من أبناء الشعب ، كيبقاو مثل هاد المهن هي لي موجودة وهي لي تقدر تمارسها بلا شهادة بلا حسن سيرة ، رغم الخطورة والإذلال ولكن راه مكاينش بديل ، حيث تحط راسك فموقف فين يمكن تتعرض فيه للحكرة ماشي شي حاجة اختيارية ولكن راه تجبرتي عليها ومعندك منها لين ، ولكن حيث هاد البلاد هاكة كتزاد فيها بلا ماتحسك أنك كتنتمي لوطن وانما بحال الى تزاديتي مجهول الهوية ، كتكبر فظروف حيوانية باش فاللخر يقوليك شي واحد خاص تحمد الله كبرتي فالمغرب فيه الأمان والإستقرار ، علما أنك كابر من صغرك كمسخ كافكاوي ، مشوه كتبدل مجهود غي باش تكون بنادم ومكيعاونك فيه تاحد ، وعلى عكس ماكيقولوا أنه كتكبر عب على الدولة فراه الدولة لي كنكبروا وهي عب علينا ، وانتمائنا لهاد البقعة الجغرافية عب كبير كنهزوه معانا طيلة الحياة وفين مامشينا ، اييه مامطحونينش فكاميو ديال الزبل ولكن مطحونين من نهار تزادينا مطحونين من الروح ديالنا. غادي نخرج ليوم للوقفة تضامنا مع سماك الحسيمة ، ماشي حيث باغي الفتنة وماشي حيث عندي أهداف سياسية ، ولكن باش نقول بلي راه حتى أنا واحد من المحكورين فهاد البلاد ، والى كنت عمري ماتطحنت فكاميو ديال الزبل ، فراه تطحنت فالكينونة ديالي طيلة هاد 30 عام لي دوزتها فهاد البلاد ، حتى مابقيتش بنادم بل شبه جثة ، هاد السلطوية والحكرة هي لي خلاتنا كزومبي بدون أي ذرة انتماء للدولة ، هي لي خلاتنا مقاطعين الإنتخابات ، لي لي خلاتنا نفقدو الثقة فهاد البلاد وفأي فرصة للمغادرة تاواحد فينا ماكيتردد واخا يطلب اللجوء ويكذب فالميل الجنسي ديالو أو يغير ديانتو المهم هو يخرج منها باش يحس براسو بنادم. 
اييه مامطحونينش فكاميو ديال الزبل ولكن مطحونين من نهار تزادينا. تطحنت فالكينونة ديالي طيلة 30 عام حتى مابقيتش بنادم بل شبه جثة ، هاد السلطوية والحكرة هي لي خلاتنا كزومبي بدون أية ذرة انتماء